A repository of social and political commentaries, literary attempts in Ilokano and English. This includes notes on daily occurrences and quotations and sayings. "Abel" is the IIokano term for tapestry or woven cloth. The term tried to capture the contents of the blog.
Friday, September 23, 2016
DUA A DANIW A DI NAIRAMAN ITI "UMAYKA MNEN, GANGGANNAET/COME AGAIN, STRANGER"
panaas
Umarubayan dagiti laglagip
iti kasaor ti malem-sardam
idiay Laoag, ditoy Menifee
iti batog ti kidem a langit:
karkarsanna idi ti kadaratan
iti baet ti saraisi ti paraupo
alaenna ti buyuboy, kil-awanna
sana takuen ti litnaw a yallatiw
iti agar-arimasa a malabi. idi kuan,
ballasiwenna ti karayan, ti imnas
a nagduanig, umis-isem ken nagsusuon iti
nasam-it a danum ni ayat--
daytoy ti kaudian nga am-ammangaw,
alimbasag ken tarimbangon
dagiti palimed ken naliday a dandaniw
a mariing kadagiti ulila a parbangon.
***
dagiti saning-i ti sierra*
(para ken ni grace padaca iti pannakapilina a gobernadora ti isabela)
siasino ngamin ti makalagip
kadagitoy a bambanti? dakami
laeng a lingka ti daga,
dakami a mangyarado iti bagbagimi
iti agmatuon idinto nga agkatkatawa
dagiti mangituray iti imeng
dagiti palasioda iti tangatang
idiay manila idiay baguio
idiay tagaytay idiay ballasiw-taaw.
siasino ti makalagip kadaydi a nasipnget a rabii
idiay angadanan ken san isidro
idi rinumekda dagiti sagrado
a pangngeddengmi?
(ay, dagiti natadem a kawwet
ti basingkawel pinisangpisangda dagiti balota
iti atiddog a basilio ti bilegda!)
kasapulan nga agkantakami
ngem uray iti bantay
saan a mabilang dagiti maligsay
a tarumpingay ket alimbasagenkami
iti adu a dissuor dagiti barukongmi.
nalpasen dagiti ublag ken tirtiris
ta nasarakanmi dagiti timekmi
ket sangsangkamaysakami a nangyebkas
iti luksaw ken pungtotmi
kadagiti rabngis iti kalinteganmi.
(Uray no dagiti sayukmo ti rikna
ibatadna met ti kawaw a kararua,)
Ita, mablinmi a panawan dagiti balaymi,
dagiti agdan iti sanggir dagiti kawayan.
dayyengenmi ngarud ngarud ti duayya ti namnama
ken awyaway
ket ti balligim isu met ti kantami.
*naipablaak iti Bannawag, aglinawas a magasin dagiti Ilokano
eng_Latn eng_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn